Nat, koue weer vir Kaap voorspelArgieffoto. Kapenaars word aangeraai om hul warm klere nader te trek met die oog op ŉ sterk kouefront wat op pad is en wat na verwagting met stormsterk wind en swaar reënval gepaard kan gaan. Die Suid-Afrikaanse Weerdiens het gesê die kouefront sal die Wes-Kaap teen Donderdag tref waarna dit na die Namakwa-distrik van die Noord-Kaap gaan beweeg. Die weerdiens het gewaarsku dat ŉ noordwestewind van 65 km/h tot 70 km/h teen Donderdag tussen Kaap Columbine en Kaap Agulhas kan voorkom. ŉ Sterk noordwestewind van 50 km/h tot 70 km/h word ook teen Donderdag en Vrydag in die Namakwa-distrik verwag. Swaar reënval wat tot oorstromings kan lei word Donderdag en Vrydag vir Kaapstad, die Kaapse Wynlande, westelike dele van die Overberg-distrik en die Weskus voorspel. Die kouefront gaan teen Vrydag die suidoostelike gedeeltes van die land tref waar ŉ stormsterkte wind en rowwe seetoestande verwag kan word. Temperature oor die hoogliggende dele van die Wes- en Oos-Kaap en die suide van die Noord-Kaap sal na verwagting aansienlik daal en tot uiters koue toestande lei. Teen Saterdag behoort die kouefront die land te verlaat en die koue, droë lug sal na die binneland versprei wat koue toestande in die Vrystaat, Noordwes, Gauteng en Mpumalanga kan veroorsaak. Intussen het die Stad Kaapstad en die provinsiale departement van water en sanitasie inwoners versoek om ondanks die onlangse reën steeds spaarsamig met water te werk. Die gemiddelde damvlakke in die provinsie het teen Maandag op 31,51% gestaan in vergelyking met 20,97% verlede jaar dié tyd. “Verlede week se reën het ŉ bietjie verligting gebring en damvlakke het stadig gestyg. Daar is egter nog baie meer reën nodig om ŉ merkbare verskil in damvlakke te maak,” het Rashid Khan, die departement se streekshoof, gesê. Khan het gesê die departement sal dit slegs oorweeg om die huidige waterbeperkings op te hef wanneer die provinsie voldoende reën gehad het.